ET Euroopa Liidu Teataja C 146/30

TEADAANNE – AVALIK ARUTELU

Ukraina geograafilised tähised

2010/C 146/11

Vabakaubanduslepingu sõlmimiseks Ukrainaga peetavate läbirääkimiste raames kaalutakse võimalust võtta allpool esitatud ning kaupade päritolutähiste õiguste kaitset käsitleva seaduse nr 752-XIV alusel Ukrainas registreeritud nimetused Euroopa Liidus kaitse alla geograafiliste tähistena.

Komisjon kutsub liikmesriike ja kolmandaid riike ning liikmesriikides või kolmandates riikides asuvaid või seal tegutsevaid füüsilisi ja juriidilisi isikuid, kellel on õigustatud huvi, esitama sellise kaitse suhtes nõuetekohaselt põhjendatud vastuväiteid.

Komisjon peab vastuväited kätte saama kahe kuu jooksul alates käesoleva dokumendi avaldamise kuupäevast. Vastuväited tuleb saata järgmisel e-posti aadressil: AGRI-B3-GI@ec.europa.eu

Läbi vaadatakse üksnes need vastuväited, mis saadakse eespool sätestatud tähtaja jooksul ning millest nähtub, et

1) asjaomane nimetus oleks vastuolus taimesordi võiks loomatõu nimetusega ning võib seetõttu eksitada tarbijat toote tegeliku päritolu osas;

2) kaitstav nimetus oleks täielikult või osaliselt homonüümne Euroopa Liidus nõukogu määruse (EÜ) nr 1234/2007 (millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus, millesse on integreeritud veinituru ühine korraldus)) (1) ja Euroopa Parlamendi ja nõukogu määruse (EÜ) nr 110/2008 (piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta) (2) alusel juba kaitstud nimetusega; või nimetusega, mis sisaldub lepingutes, mille ühendus on sõlminud järgmiste riikidega: — Albaania Vabariik (2006/580/EÜ (3): nõukogu 12. juuni 2006. aasta otsus kaubandust ja kaubandusküsimusi käsitleva vahelepingu allakirjutamise ja sõlmimise kohta ühelt poolt Euroopa Ühenduse ja teiselt poolt Albaania Vabariigi vahel (protokoll nr 3 – teatavate veinidega kauplemisel kohaldatavate vastastikuste soodustuste, veini, piiritusjookide ja aromatiseeritud veini nimetuste vastastikuse tunnustamise, kaitse ja kontrolli kohta); — Austraalia (94/184/EÜ (4): nõukogu 24. jaanuari 1994. aasta otsus veinikaubandust käsitleva kokkuleppe sõlmimise kohta Euroopa Ühenduse ja Austraalia vahel); — Bosnia ja Hertsegoviina (2008/474/EÜ (5): nõukogu 16. juuni 2008. aasta otsus kaubandust ja kaubandusküsimusi käsitleva vahelepingu sõlmimise kohta ühelt poolt Euroopa Ühenduse ja teiselt poolt Bosnia ja Hertsegoviina vahel – protokoll nr 7); — Kanada (2004/91/EÜ: nõukogu 30. juuli 2003. aasta otsus Euroopa Ühenduse ja Kanada vahelise veini ja piiritusjookidega kauplemist käsitleva kokkuleppe sõlmimise kohta) (6); — Tšiili Vabariik (nõukogu 18. november 2002. aasta otsus 2002/979/EÜ (7): ühelt poolt Euroopa Ühenduse ja selle liikmesriikide ning teiselt poolt Tšiili Vabariigi vahelist assotsieerumist käsitleva lepingu allkirjastamise ja teatavate sätete ajutise kohaldamise kohta); — Horvaatia (2001/918/EÜ (8): nõukogu 3. detsembri 2001. aasta otsus ühelt poolt Euroopa ühenduste ja nende liikmesriikide ning teiselt poolt Horvaatia Vabariigi vahelise stabiliseerimis- ja assotsiatsioonilepingu kaubandusaspekte kohandava lisaprotokolli sõlmimise kohta, et võtta arvesse teatavate veinide suhtes kohaldatavaid vastastikuseid soodustusi, veininimetuste vastastikust tunnustamist, kaitset ja kontrolli ning piiritusjookide ja aromatiseeritud jookide nimetuste vastastikust tunnustamist, kaitset ja kontrolli käsitlevate lepinguosaliste vaheliste läbirääkimiste tulemusi); — endine Jugoslaavia Makedoonia Vabariik (2001/916/EÜ (9): nõukogu 3. detsembri 2001. aasta otsus Euroopa Ühenduse ja endise Jugoslaavia Makedoonia Vabariigi vahelise stabiliseerimis- ja assotsiatsioonilepingu kaubandusaspekte kohandava lisaprotokolli sõlmimise kohta, et võtta arvesse teatavate veinide suhtes kohaldatavaid vastastikuseid soodustusi, veininimetuste vastastikust tunnustamist, kaitset ja kontrolli ning piiritusjookide ja aromatiseeritud jookide nimetuste vastastikust tunnustamist, kaitset ja kontrolli käsitlevate läbirääkimiste tulemusi); — Mehhiko (97/361/EÜ (10): nõukogu 27. mai 1997. aasta otsus, mis käsitleb piiritusjookide nimetuste vastastikuse tunnustamise ja kaitse kokkuleppe sõlmimist Euroopa Ühenduse ja Mehhiko Ühendriikide vahel); — Montenegro (2007/855/EÜ (11): nõukogu 15. oktoobri 2007. aasta otsus ühelt poolt Euroopa Ühenduse ja teiselt poolt Montenegro Vabariigi vahelise kaubandust ja kaubandusküsimusi käsitleva vahelepingu allkirjastamise ja sõlmimise kohta); — Lõuna-Aafrika (2002/51/EÜ (12): nõukogu 21. jaanuari 2002. aasta otsus Euroopa Ühenduse ja Lõuna-Aafrika Vabariigi vahelise veinikaubanduse lepingu sõlmimise kohta ning nõukogu 21. jaanuari 2002. aasta otsus 2002/52/EÜ Euroopa Ühenduse ja Lõuna-Aafrika Vabariigi vahelise kangete alkohoolsete jookidega kauplemise lepingu sõlmimise kohta) (13); — Šveits (2002/309/EÜ, Euratom (14): nõukogu ja komisjoni 4. aprilli 2002. aasta (teadus- ja tehnikakoostöö kokkuleppe osas) otsus seitsme kokkuleppe sõlmimise kohta Šveitsi Konföderatsiooniga, ning eriti Euroopa Ühenduse ja Šveitsi Konföderatsiooni vaheline põllumajandustoodetega kauplemise kokkulepe – 7. lisa); — Ameerika Ühendriigid (2006/232/EÜ (15): nõukogu 20. detsembri 2005. aasta otsus Euroopa Ühenduse ja Ameerika Ühendriikide vahelise veinikaubanduslepingu sõlmimise kohta);

3) asjaomane nimetus võiks kaubamärgi mainet ja tuntust ning kasutamise aega arvesse võttes tarbijat toote tegeliku määratluse osas eksitada;

4) asjaomane nimetus ohustaks täiesti või osaliselt identset nime või kaubamärki või tooteid, mida on õiguspäraselt turustatud vähemalt viis aastat enne käesoleva teatise avaldamist;

5) või kui vastuväidetes esitatakse üksikasju, millest võib järeldada, et nimetus, mille kaitset taotletakse, on üldnimetus.

Eespool osutatud kriteeriume hinnatakse Euroopa Liidu territooriumist lähtuvalt; intellektuaalomandi õiguste korral hinnatakse neid vaid territooriumil või territooriumidel, kus nimetatud õigused on kaitstud. Asjaomaste nimetuste võimalik kaitse Euroopa Liidus sõltub kõnealuste läbirääkimiste edukast lõpetamisest ning seejärel vastuvõetavast õigusaktist.

Põllumajandustoodete ja toiduainete geograafiliste tähiste loetelu (16)

Tooteliik Ukrainas registreeritud nimetus Transkriptsioon ladina tähestikus Vein Сонячна Долина Soniachna Dolyna (Soniachna Dolina) Vein Новий Свiт Novyj Svit (Novy Svet)

(1) ELT L 299, 16.11.2007, lk 1.

(2) ELT L 36, 13.2.2008, lk 16.

(3) ELT L 239, 1.9.2006, lk 1.

(4) EÜT L 86, 31.3.1994, lk 1.

(5) ELT L 169, 30.6.2008, lk 10.

(6) ELT L 35, 6.2.2004, lk 1.

(7) EÜT L 352, 30.12.2002, lk 1.

(8) EÜT L 342, 27.12.2001, lk 42.

(9) EÜT L 342, 27.12.2001, lk 6.

(10) EÜT L 152, 11.6.1997, lk 15.

(11) ELT L 345, 28.12.2007, lk 1.

(12) EÜT L 28, 30.1.2002, lk 3.

(13) EÜT L 28, 30.1.2002, lk 112.

(14) EÜT L 114, 30.4.2002, lk 1.

(15) ELT L 87, 24.3.2006, lk 1.

(16) Loetelu on esitanud Ukraina ametiasutused käimasolevate läbirääkimiste raames. Väljavõte Ukraina geograafiliste tähiste andmebaasist, mis on seotud 16. juuni 1999. aasta kaupade päritolutähiste õiguste kaitset käsitleva seadusega (Protection of Rights to Indication of Origin of Goods) (http://www.sdip.gov.ua).